Panczkraut
Kiej biera sie za warzyni, mama mi godo, cozaś bydziesz to ciaprać? Mamo, niy starej sie, niy spola Ci kuchnie, byda ciaprać ciapkapusta :) Kiej mama to ino dosłyszy zaroz leci do pywnicy kaj stoji srogi bunclok i wybiyro z niego swojsko kapusta, kierej woń czuć potym po cołkij chałpie. Napoczynomy wielki warzyni małego ale jak richtik dobrego jodła:
Co nom bydzie trzeja:
250 g kiszonyj kapusty
500 g kartofli
2 cebule
2 zombki knoblauchu
5 dag wyndzonki
2 łyżki oleju
listek bobkowy
3 szt korzynio wonincego (ziele angielskie)
1 łyżeczka magi
świyżo zmlety pieprz
sól
Jak to sie robi:
- Kartofle łoszkrobać, uwarzić, ino ich niy rozwarzić. Wzoś sztamfer i jich posztamfować. Idzie tukyj cyknyć trocha soli, kiej zeście se zapomnieli ło tym przed uwarzynim.
- Kiej jich łocedzicie to niy wylywejcie tyj wody z warzynio, bo czasym sie przidarzy, że kartofle som fest suche i kiej sie tak zdarzi, to idzie kapnyć tyj wody do nich. Znom, tyż takich, kierzy żyjom fest dugo, kiej potym ta woda ze kartofli cołko pijom duszkiym.
- Jedna cebula, knoblauch i wyndzonka pokroć w drobno kostka, zesmorzić na łoleju. Jak sie ni mo wyndzonki idzie tyż dać szpek.
- Tyn miszong wciepać rajn do tych kartofli, zamiyszać. Niych trocha przyndom.
- Dalij wzoś sie za kapusta. Ta drugo cebula tyż pokroć i zesmorzić na łoleju. Do tego ciepnyć ta kapusta, nojelpij jeszcze wcześnij pokrono i kiej sie do to jom trocha wypuczyć, z tyj kwaśnyj zajzojery. Niych troszka sie przesmarzi, to chyci takigo fajnego smaku.
- Jak chyci, to zaloć jom troszkom wody. Ciepnyć ji tyn listek bobkowy, korzyni wonionce, pieprz i tyj magi. I niych se tak pyrko z 20 min aż zmiyknie.
- Potym ta kapusta rajn wciepać do tych kartofli i fest wymiyszać.
- Tyn maszket idzie jeść som abo z nojlepszymi jego kamratami, czyli karminadlami abo żeberkami. Mmmmmm
Te maszkety, kiere tukyj momy pokozane na łobrozkach, uwarziło dlo nos Pole do popisu. To je katowicko ekstra kuchnia w kierej nauczom Cie warzić tak, że żodyn Ci niy powiy że mu niy smakuje a ino bydzie jod aż mu sie bydom uszy trzyńść. Zapraszomy na http://poledopopisu.pl
jav_Latn szl_Latn szl_Latn hun_Latn szl_Latn lua_Latn quy_Latn fao_Latn pol_Latn nno_Latn szl_Latn luo_Latn lvs_Latn kea_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn